Diari Oficial de la Generalitat Valenciana


Sumari del DOGV 6669, del 13-12-2011 (2011/12773)

DECRET 191/2011, de 9 de desembre, del Consell, pel qual es crea el Consell de l'Autònom de la Comunitat Valenciana i es regulen les condicions i el procediment per a la determinació de la representativitat de les associacions professionals de treballadors autònoms.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/12/09/191/dof/vci/html**

### Dades del document

Número de DOGV
:   6669

Data del DOGV
:   13-12-2011

Secció del DOGV
:   I. DISPOSICIONS GENERALS

Número del document
:   2011/12761


Data del document
:   09-12-2011

Organisme emissor
:   Conselleria d'Educació, Formació i Ocupació

Tipus de document
:   Decret

Anàlisi jurídica

 Descriptors 

:   * Consell de L'Autònom de la Comunitat Valenciana
    * legislació
    * associació professional
    * reglament intern
    * professió independent

DECRET 191/2011, de 9 de desembre, del Consell, pel qual es crea el Consell de l'Autònom de la Comunitat Valenciana i es regulen les condicions i el procediment per a la determinació de la representativitat de les associacions professionals de treballadors autònoms. [2011/12877]  
PREÀMBUL  
  
La Llei 20/2007, d'11 de juliol, de l'Estatut del Treball Autònom, en el títol III, regula els drets col·lectius de tots els treballadors autònoms, definint la representativitat de les seues associacions, i en l'article 22 crea el Consell del Treball Autònom com a òrgan consultiu del Govern en matèria socioeconòmica i professional. En l'apartat 7 del dit article s'establix que les comunitats autònomes poden constituir, en el seu àmbit territorial, consells consultius en matèria socioeconòmica i professional del treball autònom i regular-ne la composició i el funcionament.  
Basant-se en el que disposa la disposició addicional sexta i l'article 20.3 de la Llei 20/2007, la Comunitat Valenciana ha creat el Registre d'Associacions Professionals de Treballadors Autònoms, pel fet que la inscripció en este constituïx un requisit bàsic per a acreditar la implantació de les dites associacions en l'àmbit territorial de la Comunitat Valenciana.  
D'altra banda, l'article 21 de la Llei 20/2007 establix que tenen la consideració d'associacions professionals representatives de les persones treballadores autònomes aquelles que, inscrites en el registre especial establit a este efecte, demostren una suficient implantació en l'àmbit territorial en què actuen, i la disposició addicional sexta de la mateixa llei disposa que correspon a les comunitats autònomes, en este cas a la Comunitat Valenciana, determinar la representativitat de les associacions de persones treballadores autònomes.  
El present decret crea i regula el Consell de l'Autònom de la Comunitat Valenciana i regula les condicions i el procediment de determinació de la representativitat de les associacions professionals del treball autònom.   
Havent sigut consultades les associacions de treballadors autònoms amb presència destacada a la Comunitat Valenciana, els sindicats i les associacions empresarials més representatives en el mateix àmbit, i les altres associacions o entitats cridades a participar en el Consell de l'Autònom de la Comunitat Valenciana, a proposta del conseller d'Educació, Formació i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 9 de desembre de 2011,   
  
DECRETE  
  
Article únic. Creació del Consell de l'Autònom de la Comunitat Valenciana i regulació de les condicions i el procediment per a la determinació de la representativitat de les associacions professionals de treballadors autònoms  
1. De conformitat amb el que disposa l'article 22.7 de la Llei 20/2007, d'11 de juliol, es crea el Consell de l'Autònom de la Comunitat Valenciana, amb adscripció i dependència de la conselleria competent en matèria de treball.  
2. S'aprova el reglament de composició i règim de funcionament del Consell de l'Autònom de la Comunitat Valenciana i del procediment de determinació de la representativitat de les associacions professionals de treballadors autònoms, el text del qual s'incorpora com a annex al present decret.  
  
DISPOSICIONS ADDICIONALS  
  
Primera. Propostes de nomenaments  
En el termini d'un mes, des de l'entrada en vigor d'este decret, els òrgans corresponents realitzaran la proposta a la conselleria competent en matèria de treball dels membres que hagen de formar part del Consell de l'Autònom de la Comunitat Valenciana.  
  
Segona. Incidència econòmica  
La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto assignada a l'esmentada conselleria i, en tot cas haurà de ser atesa amb els mitjans personals i materials de la conselleria competent per raó de la matèria.  
  
DISPOSICIÓ TRANSITÒRIA  
  
Única. Sistema transitori de reconeixement com a associació representativa per a la seua designació com a membre del Consell i designació de funcionaris membres de la Comissió de Representativitat de les Associacions Professionals de Treballadors Autònoms de la Comunitat Valenciana  
1. Fins que no aconseguisca la plena operativitat el funcionament del Registre d'Associacions Professionals de Treballadors Autònoms de la Comunitat Valenciana, podran sol·licitar el seu reconeixement com a associacions representatives dels treballadors autònoms de la Comunitat Valenciana, als efectes de la seua designació com a membres del Consell de l'Autònom de la Comunitat Valenciana, les associacions, o les seues unions, federacions o confederacions constituïdes exclusivament per treballadors autònoms que, tenint seu i activitat en les tres províncies de la Comunitat Valenciana, es troben inscrites en qualsevol dels registres següents: Registre Estatal d'Associacions Professionals de Treballadors Autònoms, registres d'associacions, estatal o de la Comunitat Valenciana, o el Registre d'Associacions Professionals de la Comunitat Valenciana.  
2. Sense perjuí del que disposa el reglament annex, en relació amb la convocatòria i el reconeixement del caràcter d'associacions professionals representatives dels treballadors autònoms, i als efectes d'evitar dilacions indegudes en la constitució del Consell de l'Autònom de la Comunitat Valenciana, les entitats que pretenguen el seu reconeixement com a associacions professionals representatives dels treballadors autònoms podran presentar la seua sol·licitud, a este efecte, en el termini d'un mes, des de l'endemà de ser publicat el present decret en el Diari Oficial de la Comunitat Valenciana. A la sol·licitud hauran d'acompanyar la documentació de la seua inscripció en qualsevol dels registres a què fa referència l'apartat anterior d'esta mateixa disposició i qualsevol altra que, al seu parer, acredite la representativitat el reconeixement de la qual pretenga, segons el que establix el reglament annex.  
3. En el termini de deu dies, comptats a partir de l'endemà de ser publicat el present decret en el Diari Oficial de la Comunitat Valenciana, les direccions generals corresponents elevaran la seua proposta a la conselleria competent en matèria de treball relativa al nomenament dels funcionaris integrants de la Comissió de Representativitat de les Associacions Professionals de Treballadors Autònoms de la Comunitat Valenciana. La conselleria efectuarà els nomenaments dels membres de la Comissió en el termini d'altres deu dies.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen a este decret.  
  
DISPOSICIONS FINALS  
  
Primera. Desplegament del decret  
Es faculta el titular de la conselleria competent en matèria de treball per a dictar totes les instruccions que siguen necessàries o convenients amb vista a l'aplicació i el desplegament del present decret.  
  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 9 de desembre de 2011  
El president de la Generalitat,  
ALBERTO FABRA PART  
El conseller d'Educació, Formació i Ocupació,  
JOSÉ CISCAR BOLUFER  
ANNEX  
  
Reglament de composició i funcionament del Consell de l'Autònom de la Comunitat Valenciana i del procediment de determinació de la representativitat de les associacions professionals de treballadors autònoms de la Comunitat Valenciana  
  
Article 1. Del Consell de l'Autònom: naturalesa, funcions i adscripció  
  
El Consell de l'Autònom de la Comunitat Valenciana és un òrgan col·legiat de caràcter consultiu, amb adscripció i dependència de la conselleria competent en matèria de treball, al qual correspon l'estudi, l'assessorament i la proposta al Consell en matèries socioeconòmiques i professionals del treball autònom.  
  
Article 2. Composició  
1. El Consell de l'Autònom de la Comunitat Valenciana estarà compost per:  
a) La presidència, que recaurà en la persona titular de la conselleria competent en matèria de treball.  
b) Una vicepresidència, que substituirà la presidència en cas de vacant, absència, malaltia o una altra causa legal, que recaurà en la persona titular de la direcció general competent en matèria de treball.  
c) Sis vocals en representació de les organitzacions professionals més representatives de treballadors autònoms l'àmbit d'actuació de les quals siga autonòmic. El nombre de vocals assignats a cada organització serà proporcional a la puntuació atorgada a esta per la Comissió de Representativitat de les Associacions Professionals de Treballadors Autònoms de la Comunitat Valenciana. Els vocals tindran la distribució següent:   
1r. Quatre en queden reservats a les organitzacions d'àmbit intersectorial.  
2n. Dos en queden reservats a les organitzacions d'àmbit sectorial, no integrades al seu torn en organitzacions intersectorials, que acrediten una representació d'almenys el 5% dels treballadors autònoms, pròpiament dits, de la Comunitat Valenciana. En el cas que cap organització sectorial aconseguisca el 5% assenyalat, els dos vocals s'addicionaran a la representació de les organitzacions d'àmbit intersectorial.  
  
d) Dotze vocals, amb la distribució següent:  
1r. Tres en representació de l'administració autonòmica, a proposta de les conselleries competents en matèria de comerç, transports i turisme, respectivament.  
2n. Un en representació del Sistema Universitari Valencià, a proposta del Consell Valencià d'Universitats i de Formació Superior.  
  
3r. Dos en representació de les organitzacions sindicals més representatives en l'àmbit de la Comunitat Valenciana.  
4t. Dos en representació de les organitzacions empresarials més representatives en l'àmbit de la Comunitat Valenciana.  
5é. Dos membres designats per l'associació més representativa dels municipis i províncies de la Comunitat Valenciana.  
6é. Un en representació de les cooperatives de la Comunitat Valenciana, a proposta de l'associació més representativa d'estes.  
  
7é. Un en representació de les societats laborals de la Comunitat Valenciana, a proposta de l'associació més representativa d'estes.  
  
2. La secretaria del Consell, amb veu, però sense vot, recaurà en un funcionari de la conselleria competent en matèria de treball, amb nivell orgànic de cap de servici o superior, el qual serà nomenat pel titular d'esta, que en designarà, també, un substitut per als casos de vacant, absència, malaltia o per una altra causa legal.  
3. La persona que haja d'ocupar la vicepresidència i les designades en representació de l'administració autonòmica seran nomenades pel titular de la conselleria competent en matèria de treball, que també nomenarà les persones representants de la resta d'organitzacions o associacions, a proposta de les respectives entitats.  
4. La duració del mandat dels membres del Consell serà de quatre anys i podran ser reelegits. En el cas que algun membre siga baixa definitiva per defunció, renúncia o cessament en el càrrec en consideració al qual va ser designat, es realitzarà un nou nomenament segons el procediment establit en els apartats precedents. El mandat dels membres nomenats en substitució d'altres que hagen cessat abans de finalitzar el termini del seu mandat expirarà al finalitzar el temps que restava complir al membre substituït.  
5. Si la presidència, per motiu de vacant, absència, malaltia o per una altra causa legal és exercida temporalment per la vicepresidència, podrà prendre part amb veu i vot en les sessions del Consell, en representació de l'administració, l'autoritat o el funcionari en qui delegue la persona titular de la vicepresidència. La resta de substitucions temporals hauran de comunicar-se per escrit a la secretaria, prèviament a la celebració de les sessions.  
  
Article 3. Constitució i funcionament  
1. El Consell es considerarà constituït vàlidament als efectes de la celebració de sessions, deliberacions i adopció d'acords, quan assistisquen dos terços, almenys, dels seus components en primera convocatòria i, en segona convocatòria, amb l'assistència de més de la mitat dels seus membres. En tot cas, es requerirà la presència de les persones que posseïsquen la presidència i la secretaria, o dels seus substituts.  
  
2. El Consell es reunirà, com a mínim, tres vegades a l'any en sessió ordinària i, amb caràcter extraordinari, sempre que la presidència ho acorde, a iniciativa pròpia o a sol·licitud d'un terç dels seus integrants. En ambdós casos, la convocatòria serà realitzada per la presidència del Consell amb una antelació mínima de deu dies hàbils, on s'hi fixarà l'orde del dia.  
3. El Consell adoptarà els seus acords per majoria simple i la presidència o la persona que la substituïsca dirimirà els empats per mitjà de vot de qualitat.  
4. El Consell es regix, quant al seu funcionament i en tot el que no estiga regulat en este reglament o especificat en el seu reglament intern, per la normativa d'aplicació als òrgans col·legiats.  
  
5. El Consell té les funcions següents:  
a) Informar, amb caràcter facultatiu, sobre els avantprojectes de lleis o projectes de decrets que estiguen relacionats amb el treball autònom.  
  
b) Elaborar, a sol·licitud del Govern Valencià o dels seus membres, o per iniciativa pròpia, estudis o informes relacionats amb l'àmbit de les seues competències.  
c) Participar en el Consell del Treball Autònom estatal, en la forma que regula l'article 22.3 de la Llei 20/2007, d'11 de juliol, de l'Estatut del Treball Autònom.  
d) Aprovar el seu reglament de funcionament intern.  
e) Qualssevol altres competències que li siguen atribuïdes legalment o reglamentàriament.  
  
Article 4. Comissió de Representativitat de les Associacions Professionals de Treballadors Autònoms de la Comunitat Valenciana  
1. Es crea la Comissió de Representativitat de les Associacions Professionals de Treballadors Autònoms de la Comunitat Valenciana, com a òrgan col·legiat adscrit a la conselleria competent en matèria de treball, a través de la direcció general amb competències en eixa matèria, que té com a funció valorar els criteris objectius d'acreditació de la suficient implantació en l'àmbit territorial de la Comunitat Valenciana i resoldre la declaració de la condició d'associació representativa de treballadors autònoms en l'àmbit de la Comunitat Valenciana.  
  
2. La Comissió de Representativitat de les Associacions Professionals de Treballadors Autònoms de la Comunitat Valenciana es compon de cinc membres designats, per a un mandat de quatre anys, per la persona titular de la conselleria competent en matèria de treball, a proposta del centre directiu amb competències en la matèria, amb la distribució següent:  
a) Tres dels integrants hauran de tindre la condició de personal funcionari de carrera, adscrits respectivament a les direccions generals competents en matèria de treball, comerç i transport.  
b) Els dos membres restants seran persones expertes en la matèria, de reconegut prestigi, imparcials i independents.  
3. Les resolucions de la Comissió de Representativitat de les Associacions Professionals de Treballadors Autònoms de la Comunitat Valenciana es publicaran en el Diari Oficial de la Comunitat Valenciana i seran directament recurribles davant de la jurisdicció contenciosa administrativa, sense perjuí que contra estes puga interposar-se, també, un recurs potestatiu de reposició.  
  
Article 5. Criteris objectius d'acreditació de la implantació suficient en l'àmbit de la Comunitat Valenciana  
1. La Comissió de Representativitat de les Associacions Professionals de Treballadors Autònoms de la Comunitat Valenciana basarà la seua resolució en els següents criteris objectius, tots estos referits a l'àmbit territorial de la Comunitat Valenciana:  
a) Nombre de treballadors autònoms afiliats a les associacions, unions, federacions o confederacions.  
b) Acords d'interés professional subscrits per estes.  
c) Recursos humans i materials amb què compten.  
d) Seus permanents de l'organització.  
e) Activitats exercides per esta.  
f) Nombre d'associacions de treballadors autònoms o de caràcter sindical, empresarial o professional, amb les quals s'haja firmat un acord o conveni. Es tindrà en compte el nombre de convenis o acords firmats, així com el nombre de treballadors autònoms afectats pels esmentats acords o convenis.  
2. Els anteriors criteris es ponderaran, en la resolució de la comissió, de conformitat amb les regles següents:  
a) La puntuació màxima serà de 100 punts.  
b) Al criteri a) de l'apartat 1 anterior correspondrà un màxim de 60 punts.  
c) Els acords d'interés professional subscrits podran puntuar-se fins a 15 punts, atenent, principalment, el nombre dels treballadors autònoms afectats per estos i el nombre dels subscrits amb diferents entitats.  
  
d) El criteri f) de l'apartat 1 anterior es valorarà amb una puntuació no superior a 10.  
e) Els criteris restants es valoraran amb una puntuació no superior a 5 punts per a cada un d'estos.  
  
Article 6. Documentació necessària per a acreditar la implantació suficient  
1. Les dades objectives, demostratives dels mèrits al·legats per a obtindre valoració per cada un dels criteris, podran acreditar-se per mitjà de declaració responsable de la mateixa entitat de la valoració de la qual es tracte, acompanyada de la relació dels treballadors autònoms que manifeste afiliar i de la documentació acreditativa de la realitat de les seues afirmacions.   
2. Les discrepàncies, greus o voluntàries, entre la realitat de l'afiliació i l'afiliació certificada per l'entitat, així com qualsevol altra inexactitud substancial, voluntària o no, en les dades acreditades per mitjà de certificació de la mateixa entitat, donaran lloc a la denegació del reconeixement de la representativitat sol·licitada o, si és el cas, a la revocació de la reconeguda, que retrotraurà els seus efectes, respecte de l'entitat, a la data del reconeixement de la representativitat revocada, amb obligació de reintegrament de les ajudes i subvencions rebudes en consideració a la seua condició d'associació representativa, amb els interessos legals, des de la data de la seua percepció.  
3. Si es revoca el reconeixement de la representativitat d'una associació o una organització que tinga presència en el Consell de l'Autònom de la Comunitat Valenciana, la Comissió de Representativitat de les Associacions Professionals de Treballadors Autònoms de la Comunitat Valenciana determinarà l'associació o organització, d'entre les declarades representatives en la resolució corresponent a l'última convocatòria quadriennal, que haja de substituir-la en el dit òrgan.  
  
Article 7. Convocatòria quadriennal per a la determinació de la representativitat de les associacions professionals de treballadors autònoms  
1. Per mitjà d'una orde de la conselleria competent en matèria de treball, es publicarà una convocatòria perquè les entitats inscrites en el Registre d'Associacions Professionals de Treballadors Autònoms de la Comunitat Valenciana puguen concórrer al procediment per a la determinació, per un termini de quatre anys, de la representativitat de les associacions professionals de treballadors autònoms.   
2. En la dita orde es determinaran les qüestions referents al procediment de declaració de representativitat de les associacions professionals de treballadors autònoms no regulades en el present decret, els requisits d'admissibilitat de les sol·licituds, el termini de presentació d'estes, la documentació que s'hi ha d'adjuntar, l'òrgan competent per a la recepció de les sol·licituds, així com el desenrotllament complementari dels criteris objectius de l'article 5 del present reglament i de la seua valoració.  
  
Article 8. Presentació de la sol·licitud i procediment  
1. La sol·licitud per a ser reconeguda com a associació professional representativa de treballadors autònoms la presentarà la persona que tinga la representació legal o voluntària d'esta en la direcció general que tinga assignada la competència en matèria de treball o en qualsevol dels registres previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyada de la documentació necessària amb vista a la valoració dels criteris objectius arreplegats en l'article 5.  
2. El centre directiu que tinga assignades les competències en matèria de treball comprovarà d'ofici la inscripció de l'associació sol·licitant en el Registre d'Associacions Professionals de Treballadors Autònoms de la Comunitat Valenciana, així com la dels poders de representació que s'acompanyen a la sol·licitud.  
3. La firma de l'imprés de sol·licitud i de les declaracions responsables faculta la direcció general competent en matèria de treball i la Comissió de Representativitat de les Associacions Professionals de Treballadors Autònoms de la Comunitat Valenciana per a fer les comprovacions necessàries tendents a verificar les dades al·legades, per mitjà de l'exhibició per part de l'entitat de la documentació acreditativa, amb el consentiment inequívoc previ de les persones físiques afectades, de conformitat amb la legislació sobre protecció de dades de caràcter personal.  
4. La Comissió de Representativitat de les Associacions Professionals de Treballadors Autònoms de la Comunitat Valenciana efectuarà la comprovació i ponderació dels criteris establits en l'article 5 i, en el termini màxim de dos mesos a comptar de l'endemà de la finalització del termini de presentació de les sol·licituds, emetrà la corresponent resolució motivada.  
5. La condició d'associació professional representativa de treballadors autònoms té una vigència de quatre anys. Una vegada transcorregut este termini, serà necessari tornar a sol·licitar el reconeixement, actualitzant la documentació que acredite la implantació suficient en l'àmbit de la Comunitat Valenciana.  
6. Les resolucions adoptades durant la tramitació del procediment, tant per la direcció general com per la Comissió de Representativitat de les Associacions Professionals de Treballadors Autònoms de la Comunitat Valenciana, no seran recurribles per separat, sinó que podran ser recorregudes conjuntament amb els recursos que corresponguen contra la resolució que pose fi al procediment de reconeixement de la representativitat de l'associació.  
7. La resolució que pose fi al procediment es pronunciarà sobre el reconeixement sol·licitat i determinarà, si és procedent, reconéixer a l'associació sol·licitant el caràcter d'associació intersectorial, unió, federació o confederació més representativa dels treballadors autònoms en l'àmbit de la Comunitat Valenciana. Si és el cas, la resolució reconeixerà el caràcter d'entitat més representativa en un determinat sector econòmic d'activitat, especificant el nombre dels treballadors autònoms representats, o per a un àmbit territorial inferior al de la Comunitat Valenciana.


Còpia Permalink ELI